Πάνω από 50 τράπεζες ανακοίνωσαν ότι σχεδιάζουν να καταργήσουν 77.780 – Αιτία η επιβράδυνση της οικονομίας και η στροφή στην ψηφιακή τεχνολογία

Τον μεγαλύτερο γύρο μείωσης θέσεων εργασίας ετοιμάζονται να κάνουν σε ορίζοντα τετραετίας οι τράπεζες διεθνώς καθώς προσπαθούν να μειώσουν τα κόστη, εν μέσω της επιβράδυνσης της οικονομίας και της στροφής τους στην ψηφιακή τεχνολογία.

Φέτος, πάνω από 50 τράπεζες έχουν ανακοινώσει σχέδια για μείωση 77.780 θέσεων εργασίας, που αποτελεί το μεγαλύτερο νούμερο μετά το 2015 (είχαν μειωθεί τότε κατά 91.448).

Οι ευρωπαϊκές τράπεζες που είναι αντιμέτωπες με το βάρος των αρνητικών επιτοκίων και για τα επόμενα χρόνια, αντιστοιχούν στο 82% σχεδόν του συνόλου.

Οι περικοπές του 2019 ανεβάζουν τον συνολικό αριθμό των τελευταίων έξι ετών σε πάνω από 425.000.

Στην πραγματικότητα το νούμερο είναι πιθανότατα υψηλότερο γιατί πολλές τράπεζες μειώνουν το προσωπικό χωρίς να αποκαλύπτουν τα σχέδιά τους.

Η Morgan Stanley είναι η τελευταία που έρχεται να προστεθεί στη λίστα με την περικοπή 1.500 θέσεων εργασίας.

Ο CEO Τζέιμς Γκόρμαν είπε ότι οι περικοπές αντιστοιχούν σε περίπου 2% του εργατικού δυναμικού της τράπεζας.

Τα φετινά νούμερα υπογραμμίζουν την αδυναμία των ευρωπαϊκών τραπεζών καθώς η οικονομία της ΕΕ που βασίζεται στις εξαγωγές σε μεγάλο βαθμό, είναι αντιμέτωπη με τις εμπορικές εντάσεις, ενώ τα αρνητικά επιτόκια ροκανίζουν ακόμα περισσότερα τα έσοδα από τον δανεισμό. Σε αντίθεση με τις ΗΠΑ, όπου τα κυβερνητικά προγράμματα και η αύξηση των επιτοκίων βοήθησαν τις τράπεζες να ανακάμψουν μετά την οικονομική κρίση, οι ευρωπαϊκές ακόμα προσπαθούν να ξαναβρουν τον βηματισμό τους, μερικές απολύοντας κόσμο και πουλώντας δραστηριότητες για να αυξήσουν την κερδοφορία τους.

Οι μεγαλύτερες γερμανικές τράπεζες είναι στην κορυφή της λίστας με τη σχεδιαζόμενη περικοπή θέσεων εργασίας.

Η Deutsche Bank θα διώξει 18.000 υπαλλήλους ως το 2022 καθώς αφήνει ένα μεγάλο μέρος της επενδυτικής της τραπεζικής. Η Γερμανία έχει την τραπεζική αγορά με τη μεγαλύτερη έκθεση στα αρνητικά επιτόκια γιατί οι τράπεζές της έχουν περισσότερες καταθέσεις από τους ανταγωνιστές τους στο εξωτερικό.

Και του χρόνου το πιθανότερο είναι ότι οι τράπεζες θα συνεχίσουν να ανακοινώνουν κι άλλες μειώσεις προσωπικού.

Η ελβετική Julius Baer Group εξετάζει την περικοπή θέσεων για να μειώσει τα κόστη εξαιτίας του αυξανόμενου ανταγωνισμού και των πιο σφιχτών περιθωρίων κέρδους, ενώ και η ισπανική Banco Bilbao Vizcaya Argentaria σχεδιάζει να μειώσει προσωπικό